google/wiki40b huggingface dataset:
Atmosfærisk termodynamikk

Oversikt

Atmosfæriske termodynamikk fokuserer på vann og transformasjon av dette, og inkluderer loven for energikonservering, den ideelle gassloven, spesifikk varmekapasitet og adiabatiske prosesser. De fleste gassene i troposfæren blir håndtert som ideelle gasser, og vanndamp er regnet for å være den viktigaste av dem.
I tillegg omhandler faget faseovergangene til vann, homogene og inhomogene kjerner for skydannelse og rollen overmetning spiller i dannelsen av iskrystaller og skydråper. Det brukes forskjellige typer temperatur, som ekvivalent potensiell temperatur, wet-bulb og virtuell temperatur, innenfor skyfysikk og til å estimere vanndampinnhold. Andre områder som er knyttet til atmosfærisk termodynamikk er transport av energi, moment og masse, turbulens, konveksjon, dynamikk i tropiske sykloner og storskalabevegelser i atmosfæren.
Den store og viktige rollen atmosfærisk termodynamikk har er uttrykt i de adiabatiske og diabatiske kreftene som virker på en luftpakke i de primitive ligningene. Disse ligningene danner grunnlaget for numerisk værvarsling og klimavarsling.

Historie

Tidlig på 1800-tallet arbeidet termodynamikere som Sadi Carnot, Rudolf Clausius og Emile Clapeyron med å utvikle matematiske modeller som beskrev dynamikken i væsker og gasser i forbindelse med forbrenning og trykksykluser i atmosfæriske dampmaskiner. Et eksempel er Clausius-Clapeyron ligningen. I 1873 publiserte termodynamikeren Willard Gibbs «Graphical Methods in the Thermodynamics of Fluids».
Dette dannet grunnlaget for teorien bak atmosfærisk termodynamikk, og de første artiklene om temaet dukket opp på 1860-tallet og omhandlet emner som tørr- og fuktigadiabatiske prosesser. I 1884 laget Heinrich Hertz det første atmosfæriske termodynamiske diagrammet (emagram). Pseudo-adiabatiske prosesser ble først nevnt av von Bezold som beskrev luft som blir hevet, utvider seg, blir avkjølt og til slutt danner nedbør. I 1888 publiserte han arbeidet sitt «Om termodynamikken i atmosfæren»
I 1911 publiserte Alfred Wegener boka «Thermodynamik der Atmosphare», og fra dette tidspunktet utviklet den atmosfæriske termodynamikken seg til å bli en egen gren innen vitenskapen. I dag er atmosfærisk termodynamikk en svært viktig del av værvarsling.
Caruachi-demningen

Caruachi-demningen er et stort vannkraftverk i delstaten Bolívar i Venezuela, ved elva Caroni, hvor det også er tre andre større kraftverk installert med total effekt på mer enn 20 GW. Dammen er 5 728 m lang og 55 meter høy.
Kraftverket er landets tredje største vannkraftverk etter kapasitet, og har en installert effekt på 2 160 MW fordelt på 12 turbiner. Det ble påbegynt i 1998 og stod ferdig utbygd i 2006. Årsproduksjonen er på om lag 12,1 TWh, eller tilsvarende 10% av Norges vannkraftproduksjon.
BLNO 2006/07

BLNO 2006/07 var det øverste nivået i norsk basketball for menn 2006/07-sesongen. Tromsø Storm vant ligaen foran Harstad Vikings og Asker Aliens.
Grunnlovskonservatisme

Grunnlovskonservatismen er i norsk sammenheng definert som at «Stortinget har tradisjonelt vist motvilje mot å endre grunnlovens innhold eller form uten der hvor det har vært nødvendig av praktiske grunner».
Friedrich August von Finck

Bakgrunn

Friedrick August von Finck var sønn av jegermester og kjøgemester senere stallmester hos keiserinne Anna av Russland, Johann Wilhelm von Finck (1686-1742) og Juliane Elisabeth von Maltzahn (1688–1756).

Familie

Han ble gift 16. januar 1755 med Ulrica Henriette (Regetta) Buckenhagen (ca. 1736 – 13. mars 1766 i København), d. av landsråd i Cottbus,  Julius Adolph

Erindringer

Finck var forfatter av skriftet Gedanken über militärische Gegenstände,  som utkom posthumt i 1788.
Restaurasjonsbevegelsen

Restaurasjonsbevegelsen (også kjent som The Restoration Movement, The American Restoration Movement eller Stone-Campbell Movement) er en kristen bevegelse som begynte under den andre store religiøse oppvåkningen i Amerika fra tidlig på 1900-tallet. Bevegelsen søkte å restaurere kirken og «samlingen av alle kristne i en enkelt kropp mønstret etter at kirken i Det nye testamentet».
Øyvind Lambe

Øyvind Kåresson Lambe (født 835 eller 848) var kjent som en av kongens menn, og lendmann for Sandnes gård i Alstahaug på Helgeland.
Lambe var sønn til Kåre Vemundsson (Berle-Kåre eller Berðlu-Kári, var berserk og levde ca. 840-900) fra Bremanger (gården Berle eller Berdle ved Hornelen), og bror til Ole (849-) og Solbjørg (850-).
Etter Harald Hårfagre underla seg Firdafylke (866) ble Lambe hirdmann og broren (Ole) skald i kongens hær. Brødrene og kjempet blant annet i slaget i Hafrsfjord (872). En av medsoldatene var nevøen Torolv Kveldulvsson fra Alstahaug, sønn til Solbjørg og Kveldulv (Ulv Bjarvesson).
Lambe assisterte sin nevø i en disputt med kongen, der nevøen ble drept (877). Lambe giftet seg med enken, Sigrid Sigurdsdatter (877) og ble hennes tredje mann etter Bård Kvite og Torolv. Lambe og Sigrid fikk Finn Skjålge (ca. 878) som igjen fikk den kjente skald Øyvind Skaldespiller. Etter hennes bortgang, giftet Lambe seg med Ingeborg Håvardsdatter, sønnedatter til en Håløygjarl.
AT&T Pebble Beach Pro-Am

AT&T Pebble Beach National Pro-Am er en golfturnering på PGA-touren. Den avholdes vanligvis i februar på rekreasjonsstedet Pebble Beach i California, på tre forskjellige baner: Pebble Beach, Poppy Hills og Spyglass Hill.
Turneringen ble arrangert for første gang i 1937 med Bing Crosby som vert, da med navnet National Pro-Amateur Golf Championship, i Rancho Santa Fe i California. Sam Snead vant det første året, der førsteprisen var en sjekk på 500 dollar. Formatet er «pro–am», hvor lag med profesjonelle og amatører spiller sammen. De fleste amatørene er kjendiser.
Etter annen verdenskrig ble turneringen relansert i Pebble Beach som Bing Crosby Pro-Am. Etter at Crosby gikk bort overtok teleselskapet AT&T som tittelsponsor i 1986. AT&T Pebble Beach National Pro-Am er stadig en stor suksess på PGA-touren, til tross for regnværet som nesten hvert år skaper forsinkelser i arrangementet. Turneringen har likevel kun blitt utsatt én gang, i 1999 da sisterunden ble flyttet til april.
Blant de største stjernene som har vunnet de siste årene er Tiger Woods, Vijay Singh, Phil Mickelson, Mark O'Meara, Davis Love III og Payne Stewart.
.na

Registrering

Registrering er tilgjengelig på andre nivå, eller på tredje nivå under diverse kategorier, som inkluderer noen overflødige valg (f.eks. både .co.na og .com.na for kommersielle selskaper). Priser varierer avhengig av hvilket nivå registreringen gjøres på, hvilken andrenivå kategori en tredjenivå registrering gjøres under, og om registranten er innen- eller utenlands.
Piedras Coloradas (kommune)

Historie

Piedras Coloradas ble grunnlagt i 21. mars 2013.

Regjeringen

Ordføreren (alcalde) i kommunen er Jorge Giosa (2015-2020) fra Partido Colorado.
Generalfeldmarschall-Rommel-Kaserne (Augustdorf)

Generalfeldmarschall-Rommel-Kaserne (ofte forkortet GFM-Rommel-Kaserne) i Augustdorf er den tyske hærens største militærleir. Rundt 4 300 soldater tjenestegjør der. Leiren ligger rett sør for Teutoburgerskogen og like ved Senne øvingsfelt, der soldatene ofte øver sammen med britiske soldater og soldater fra andre NATO-land.
Leiren ble opprinnelig bygget i 1937 og gitt navnet Nordleiren (Nordlager). Etter gjenopprustningen i 1950-årene ble de gamle bygningene erstattet av nye bygninger og leiren ble kalt Nyleiren (Neues Lager) i noen år. I 1961 ble den oppkalt etter feltmarskalk Erwin Rommel. Leiren har adressen Gfm.-Rommel-Straße 1. Den deler navnet Rommel-Kaserne med en militærleir i Osterode samt med en militærleir i Dornstadt som ble nedlagt i 2004.
Generalfeldmarschall-Rommel-Kaserne er særlig kjent for Soldatdagen (Augustdorfer Soldatentag eller AST) som arrangeres hvert tredje år, den tyske hærens største arrangement som er åpent for allmennheten og som ofte har titusener av besøkende.
Tourniquet

En tourniquet, eller årepresse, er en gjenstand som brukes til avsnøring av blodforsyningen til et lem. Det kan være et stoffbånd, en gummislange, blodtrykksmansjett eller lignende. Formålet med en tourniquet er å komprimere en blødende vene eller arterie.
Hans (1825–1911)

Biografi

Han var sønn av hertug Wilhelm av Slesvig-Holsten-Sønderburg-Glücksburg og Louise Caroline av Hessen-Kassel, og ble døpt Johann etter sin stamfar Hans den yngre av Sønderborg.
I 1842 trådte han i prøyssisk militærtjeneste, og tok samme år offiserseksamen i Berlin og ble utnevnt til sekondløytnant i det 27. prøyssiske infanteriregiment i Magdeburg. I årene 1844–46 studerte han ved Bonns universitet for i 1847 å tiltre det prøyssiske garderdragonregiment i Berlin. Etter noen år i forskjellige avdelinger, avanserte han 1854 til rittmester og ble året etter satt à la suite med majors karakter. Etter dette tok han opphold i Danmark.
I Danmark ble han leilighetsvis brukt til diverse diplomatiske oppgaver. Da nevøen hans Georg I av Hellas i 1867 reiste til Russland for å gifte seg med storhertuginne Olga Konstantinovna, var han i en periode regent i Hellas. 
Prinsen levet som ugift, og døde i Det Gule Palæ ved Amalienborg. Han ble gravlagt i Christian VIs krypt i Roskilde domkirke.
SoHo

SoHo er et strøk på Manhattan i New York. Området har sitt navn etter beliggenheten sør for Houston Street (South of Houston), og navnet oppsto som et ordspill over Londons Soho-distrikt. SoHo avgrenses av Houston Street mot nord, Lafayette Street mot øst, Canal Street mot sør, og Varick Street mot vest.

Bebyggelse

SoHo, som ligger på den nedre del av Manhattan, preges av et ensartet landskap av bygninger med rikt dekorerte fasader i støpejern i fem til sju etasjer. Selv om området opptrer som ensartet i sin typologi og struktur, har fasadene hver i sær et varierende arkitektonisk uttrykk – gjerne med trekk av nyrenessanse, nybarokk og nyklassisisme. Bygningene opptrer i forskjellige farger, og støpejernet som danner hovedelementene i fasadene er gjerne supplert med tegl- eller terracottaforblending. SoHo oppleves i dag som et levende, urbant område med butikker, gallerier og caféer i bygningenes første etasje, og leiligheter og kontorer i øvrige etasjer.
Ningbo–Taizhou–Wenzhou-banen

Ningbo–Taizhou–Wenzhou-banen (forenklet kinesisk: 甬台温铁路, tradisjonell kinesisk: 甬台溫鐵路, pinyin: Yǒngtáiwēn Tiělù) er en tospors elektrifisert høyhastighetsjernbane i provinsen Zhejiang langs østkysten av Folkerepublikken Kina. Strekningen, som også kalles Yongtaiwenbanen, er oppkalt etter de tre viktigste byene den betjener: Ningbo, hvis kinesiske navnekortform er Yong, Taizhou og Wenzhou. Strekningen er 282,4 kilometer lang. Byggingen begynte i oktober 2005, og linjen åpnet for kommersiell trafikk den 28. september 2009. Togene kommer opp i en topphastighet på 250 kilometer i timen, og korteste reisetid mellom Ningbo og Wenzhou tar en time og tolv minutter.

Ruten

Strekningen løper langs Zhejiangs knudrete østkyst. Byene mellom endestasjonene er Fenghua, Ninghai, Sanmen, Linhai, Taizhou, Huangyan, Luqiao, Wenling, Yueqing, Yongjia og Ouhai.
Banen knytter an til en strekning mot Hangzhou (fra Ningbo), og en høyhastighetsstrekning til Fuzhou (fra Wenzhou).

Historie

Ningbo-Taizhou-Wenzhou-banen er den første jernbane bygd langs Zhejiangs østkyst. Vanligvis anlegges Kinas høyhastighetslinjer langemed eksisterende konvensjonelle jernbanelinjer,men det var ingen jernbanestrekninger langs denne kysten tidligere. Historisk gikk transporten sjøverts eller innover i landet langs elver; terrenget er svært krevende langs kysten.

Ulykke i 2011

En jernbaneulykke fant sted den 23. juli 2011. Et høyhastighetstog fra Hangzhou mot Fuzhou fikk strømutfall og stanset i utkanten av Wenzhou, med den følge at et påfølgende tog fra Beijing Sør kort tid etter kjørte inn i det bakfra. Tapene var 35 døde og 211 skadede.
CS Uruguay de Coronado

Club Sport Uruguay de Coronado er en costaricansk fotballklubb fra Vásquez de Coronado. Den ble grunnlagt i 1936, og spiller i Primera División. Den er oppkalt etter landslaget til Uruguay, som vant VM i 1930. Klubbens farger er gult og sort, i likhet med den legendariske uruguayanske klubben Peñarol. CS Uruguays hjemmebane er Estadio Municipal El Labrador.
CS Uruguay har vunnet Primera División én gang, i 1963. Den har også en andreplass fra 1961.
Nonesuch Records

Nonesuch Records er et amerikansk plateselskap eid av Warner Bros. Records Group. Plateselskapet ble etablert i 1964 av Jac Holzman som et underselskap av sitt selskap Elektra Records, for distribusjon av klassisk musikk i Europa. I 1970 solgte Holzman Elektra og Nonesuch til Kinney National Company, som senere ble til Warner Communications som igjen ble en del av Time Warner, frem til Warner Music Group ble et uavhengig plateselskap i 2004. I perioden 1987 til 1995 gikk selskapet under navnet Elektra Nonesuch, og var en kort periode på 2000-tallet underlagt Atlantic Records. 
Selskapet er fra 2009 igjen et underselskap av Elektra, mens distributør er Warner Bros. Records. Nonesuch har artister hovedsakelig innen sjangrene klassisk musikk, jazz, musikaler, verdensmusikk, folkemusikk, folkrock og alternativ rock.
Identitetsmatrise

I lineær algebra er identitetsmatrisen, eller enhetsmatrisen, en n×n matrise med verdien 1 på hoveddiagonalen og 0 på de resterende plassene. Identitetsmatrisen har samme funksjon i matrisemultiplikasjon som tallet 1 i vanlig multiplikasjon.
Uttrykket «identitetsmatrise» er første gang kjent brukt fra 1908, der det forekommer i to tekster i en utgave av Transactions of the American Mathematical Society. Tidligere kjente betegnelser var enhets-matrise (unit matrix) og matrise-enhet (matrix unity), fra hhv. 1881 og 1858.
Avenida Pepe Sierra

Avenida Pepe Sierra, eller Calle 116, er en aveny nord i Bogotá. Den går mellom øst og vest, fra Centro Comercial Hacienda Santa Bárbara i Usaquén via Autopista Norte til våtmarka Humedal de Córdoba. Avenyen er oppkalt etter forretningsmannen José María Sierra fra Antioquia.
Ciudad de la Costa

Historie

Ciudad de la Costa ble grunnlagt 19. oktober 1994.

Kommune

Byens ordfører (alcalde) er Omar Rodríguez.

Natur

Ciudad de la Costa har en park, Parque Franklin Delano Roosevelt.
Hugo Alfvén

Liv og arbeid

Hugo Alfvén var gift med den danske maleren Marie Triepcke Krøyer Alfvén, som han skilte seg fra i 1936. Ekteparet hadde datteren Margita Alfvén sammen.
Alfvén studerte malerkunst før han satset for fullt på en karriere som komponist. På det svenske Hugo Alfvénsällskapets nettsider kan man se eksempler på Alfvéns malerier, akvareller og tegninger.
I 1934 komponerte Hugo Alfvén musikk til filmen Synnøve Solbakken, som var basert på Bjørnstjerne Bjørnsons bondefortelling med samme tittel, og regissert av Tancred Ibsen. Det ble laget både en norsk og en svensk versjon av filmen, som begge hadde premiere i 1934.
Til minne om Hugo Alfvén har det svenske Kungliga Musikaliska Akademin siden 1974 delt ut Hugo Alfvénprisen.
Lius

Utseende

Små, brede, blanke praktbiller, gjerne metallisk skinnende. Bakvingene er nokså sterkt tilspissede bak slik at kroppen blir nærmest dråpeformet.

Utbredelse

Slekten er utbredt i Mellom- og Sør-Amerika.
Min venn Mac

Handling

Når en romsonde kommer tilbake til jorden, blir forskerne møtt av et fantastisk syn. Ut av sonden klatrer en hel familie fra verdensrommet. I tumultene som oppstår, blir familien skilt og den lille sønnen blir kastet ut i sitt livs mest fantastiske eventyr. Omsider havner han hos hos familien Cruise der han blir bestekamerat med husets unge sønn, som sitter i rullestol.

Om filmen

Filmen ble slaktet av filmkritikerne og har bare 0% på Rotten Tomatoes (2016). Den ble heller ingen publikumssuksess og innbrakte bare $6,4 millioner på amerikanske kinoer. Den havnet dermed på en 110-plass over de mest innbringende filmene for 1988. Filmen ble tildelt to Razzie Award (verste regi og verste skuespiller) og ble nominert i ytterligere to kategorier. Den ble nominert til fire Young Artist Awards.
Aftenpostens anmelder gav den dårlig omtale og påpekte (som flere) at det virket som om filmen hadde som hovedhensikt å selge amerikanske merkevarer. Anmelderen skrev blant annet: «Vær så snill: Ikke bruke spillefilmer til å selge hamburgere!».
Min venn Mac har blitt ført opp på listen over tidenes verste filmer.
Mandalen

Mandalen var en valgkrets i Lister og Mandals amt ved stortingsvalgene fra 1906 til 1918. Ved disse stortingsvalgene praktiserte man en valgordning med direkte flertallsvalg i enmannskretser. Mandalen valgte således én representant og én personlig vararepresentant.
Valgkretsen Mandalen bestod av herredene Vennesla, Hægeland, Øvrebø, Holme, Øieslebø/Øyslebø, Høidal/Laudal, Finsland, Bjelland, Grindum/Grindheim, Åseral, Søndre Undal/Sør-Audnedal, Nordre Undal til 1909, Konsmo fra 1912, Vigmostad fra 1912 og Spangereid med rundt 17 000 innbyggere og 8 000 stemmeberettigede etter innføringen av kvinnelig stemmerett.
Beynonmedaljen

Beynonmedaljen er en forskningspris innen fysikk som deles ut av EISCAT. Prisen deles ut til de forskere som utmerker seg innen ionosfæreforskning, og er oppkalt etter Sir Granville Beynon.
Chao Phraya

Chao Phraya (แม่น้ำเจ้าพระยา, Mae Nam Chao Phraya) er en større elv i Thailand, som renner gjennom det sentrale lavlandet og munner ut i Bangkokbukten, den nordligste delen av Siambukten. På gamle kart kalles elven gjerne Menam eller Mae Nam, som betyr «elv». Navnet Chao Phraya er også en thailandsk adelstittel. Man kan eventuelt betegne elven som «Kongeelven».
Total lengde fra øverst i tilførselselva Ping til utløpet i Siambukten er 1020 km. Den begynner der tilførselselvene Ping og Nan møtes i byen Nakhon Sawan i Nakhon Sawan-provinsen. Nan og dens største sideelv Yom løper nesten parallelt fra Phitsanulok til Chumsaeng i den nordlige delen av Nakhon Sawan-provinsen. Den største sideelven til Ping er elven Wang. I alt dekker Chao Phrayas elvesystem et nedslagsfelt på 160 000 km².
Selve Chao Phraya løper fra nord til sør 370 km fra Nakhon Sawan til Bangkok og sitt elveutløp i Siambukten. Imidlertid deler den seg i provinsen Chainat slik at en sidearm, kalt Tha Chin-elven, renner parallelt med hovedelven og munner ut i havet omkring 35 km vest for Bangkok ved Samut Sakhon. I dette området er det gravd et stort antall kanaler (kalt khlong) som betjener de omfattende rismarkene.
De største byene langs elven er Bangkok, Uthai Thani, Chainat, Singburi, Ang Thong og Ayutthaya. Vassdraget gir drenering og irrigasjon til store deler av jordbruksproduksjonen i Thailand, med en meget betydelig dyrking av ris i elveløpene. Særlig midtre løp fra Bangkok og nordover til Nakhon Sawan har meget stor irrigasjon og jordbruksproduksjon. Vassdraget har vært hovedområde for over 1000 år med bysivilisasjoner, medregnet Dvaravati-kulturen fram til ca. 700-tallet, deretter hinduriker fram til 1000-tallet, avløst av khmer-kulturen fram til 1300-tallet. Deretter fulgte det thai-dominerte Ayutthayariket fra midt på 1300-tallet, og endelig dagens kongedømme fra 1770-tallet i Thonburi og deretter Bangkok.
Faststoffysikk

Faststoffysikk er en del av fysikkvitenskapen som forsøker å forstå stoffer i faste og til en viss del også flytende aggregattilstand.
Fosters hjem for fantasivenner

Handling

Mac får ikke lenger lov til å beholde sin fantasivenn Bloo, og plasserer han hos Madame Foster, som driver et hjem for forlatte fantasivenner. De lager en avtale om at Bloo ikke kan adopteres vekk, men da må Mac besøke han hver dag før klokken 3.
Vår (Hanne Mette-album)

Vår er et musikkalbum med Hanne Mette, utgitt den 27. mai 2011. Dette er hennes første plate som soloartist.
Albert Eggen

Familie og yrke

Han vokste opp på Østborg i Frol og slektsgården Feby (Fæby) i Verdal som sønn av gårdbruker, kvartermester og ordfører Martin Eggen og hustru Karen Bergitte Maritvold. Han giftet seg med Marie Mørkved, datter av gårdbruker og ordfører Lorents Mørkved samt niese av stortingsmann, statsråd og generalmajor Ivar Aavatsmark på Høylandet. Albert og Marie Eggens datter, Marit, giftet seg med fysiker Otto Øgrim og ble mor til journalist, forfatter og AKP-politiker Tron Øgrim.
Etter middelskolen gikk han landbruksskolen på Mære og landbrukshøyskolen på Ås. Han reiste også til Danmark på statsstipend for å studere husdyrbruk og småbruksdrift. Fra 1910 drev han gården Forset på Sunnan i Stod. I 1900 ble han ansatt som amtsagronom i landhusholdningsselskapet i Nordre Trondhjems amt (det senere Nord-Trøndelag landbruksselskap). I 1919 fikk landbruksselskapet en fast administrasjon med Eggen som landbrukssekretær (fylkeslandbrukssjef). Eggen nøt stor anseelse blant bøndene og forble i landbruksselskapets tjeneste frem til han avgikk med pensjon i 1949.

Politisk virke

I den siste perioden med flertallsvalg i enmannskretser, 1919–1921, ble Eggen anmodet av alle ordførerne om å stille som stortingskandidat i Snåsa krets i Nord-Trøndelag. Valgkretsen bestod av Steinkjerbygdene og Indre Namdalen. Den sittende representanten, Ivar Aavatsmark, ønsket ikke gjenvalg. Blant ordførerne som oppfordret Eggen til å stille, var Ole H. Langhammer i Kvam, som selv ønsket en stortingsplass. Eggen var motvillig, så Langhammer kunne bruke ham til å holde Aavatsmark unna og stille selv. Misfornøyde venstrefolk overtalte Aavatsmark til å stille på nytt. Aavatsmark ble gjenvalgt med noen hundre stemmer mer enn Langhammer, og Eggen ble valgt til vararepresentant med overveldende flertall.
Aavatsmark var statsråd i ett år fra 1919 til 1920, senere fra sommeren 1921 og ut året, så Eggen møtte i hans sted. Eggen satt først i Stortingets militærkomité, men ble overflyttet til Stortingets næringskomité i løpet av 1919. I 1921 satt han igjen i  Stortingets militærkomité. Da det skulle nomineres valglister for hele Nord-Trøndelag fylke foran stortingsvalget i 1921, var Eggen ønsket som kandidat av nominasjonsmøtene i både Venstre og det nye Bondepartiet, men han avslo begge.
Eggen var Stods ordfører 1923–1925, 1938–1940 og fra frigjøringen våren 1945 og ut året. Som ordfører møtte han også i Nord-Trøndelag fylkesting, hvor han i 1938 var formann (ordfører).
Sud (Ny-Caledonia)

Demografi

Tre av fire innbyggere i Ny-Caledonia bor i provinsen Sud. Hovedstadsområdet Stor-Nouméa er særlig folkerikt, med to tredeler av landets befolkning. Europeere utgjør den største gruppen i provinsen, med en andel av befolkningen på 35,9 %. Kanakene, den opprinnelige befolkningen, utgjør 26,7 %. Provinsen har tiltrukket seg innvandrere fra andre andre land og områder i Stillehavet. 11,4 % av befolkningen i Sud stammer fra Wallis- og Futunaøyene.

Politikk og administrasjon

Provinsen har en folkevalgt forsamling på 40 medlemmer. Forsamlingen velger en president som står i spissen for provinsregjeringen. Provinsforsamlingen sender 32 representanter til Ny-Caledonias kongress.